《王舍人路分生辰》
宋代·释德洪

贵出贤王裔，宗连母后因。秋容漱毛骨，春色照簪绅。

报国忠诚著，惊人句法新。惯看青禁月，屡梦玉关尘。

博古知无敌，穷经亦绝伦。后宵通七夕，今日是生辰。

佳气凌湘浦，非烟压楚闉。绿醽浮白蚁，绮席绕花轮。

寿缀诸天献，词容野客陈。不凋蟾窟桂，难老海山春。

已作瞻双阙，行看据要津。功名先入手，图画在麒麟。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。